
01. februar 2021
REGNSKABSINSTRUKS FOR GHRVPK

1. Indledning

Regnskabsinstruksen er en beskrivelse af GHRVPK regnskabsmæssige organisation og tilrettelæggelse af de regnskabsmæssige opgaver, herunder opgave- og ansvarsfordeling i tilknytning hertil.  Instruksen skal følges af de personer, som er tildelt en regnskabsmæssig opgave eller har regnskabsmæssigt ansvar.

Bestyrelsen har selv ansvaret for at udfylde og vedligeholde bilagene, som skal fremsendes til revisor, ved dels forespørgsel og dels ved gennemgang af årets regnskab.

2. De regnskabsmæssige opgaver

Bestyrelsen har ansvaret for økonomien i GHRVPK. Kassereren vælges af Generalforsamlingen blandt foreningens medlemmer, og denne er på vegne af bestyrelsen ansvarlig for den regnskabsmæssige rapportering. Selve bogføringen varetages også af kassereren.

2.1. Udgifter

Alle udgifter skal være behørigt dokumenteret ved bilag.

Disponering: Ved disponering forstås indgåelse af aftaler om eksempelvis køb af varer og/eller tjenesteydelser, der medfører udgifter for bestyrelsen. Disponeringen skal af en hertil bemyndiget person (bestyrelsen godkender hvem, der må foretage disponeringen). Når varen og/eller tjenesteydelsen er modtaget, skal disponenten skriftligt bekræfte, at mængde, pris og kvalitet er, som aftalt.

Godkendelse: Ved godkendelse forstås en accept fra bestyrelsen, der bekræfter, at udgiften er relevant og i overensstemmelse med de udgifter, der fremgår af budgettet. En afvigelse herfra skal godkendes af bestyrelsen og bemærkninger til udgiftsposten skal anføres.

Betaling: Betaling og registrering skal ske af kassereren efter, at kassereren har kontrolleret at ovenstående er gennemført/udført.

2.2. Indtægter

Alle indtægter skal være behørigt dokumenteret ved bilag. Indtægterne i GHRVPK er baseret på to overordnede indtægter: Kontingent og donationer, hvor sidstnævnte er en variabel.

2.2.1. Kontingent

Kontingenter indkræves den 1. januar for det kommende driftsår. Kontingentet er fastsat til beløb 250,00 kr. (2021) og udgør GHRVPK’s indtægtsgrundlag. Indtægtsgrundlaget udgør tillige planlægningsgrundlaget for det kommende år og er dermed dimensionerende for de aktiviteter, der tilrettelægges, planlægges og gennemføres.

Ved manglende betalinger bringer kassereren sagen videre til bestyrelsen, der tager stilling til, hvad der skal gøres fremadrettet.

2.2.2. Donationer

For at styrke det økonomiske grundlag i GHRVPK, så søges der om donationer ved fonde, virksomheder, enkeltpersoner m.m. Skulle GHRVPK få tildelt midler, så skal disse registreres og anføres i regnskabet, samt anføres, hvorledes midlerne planlægges tænkt anvendt. Donationer indeholder alle indtægter, der ikke kan henføres til kontingent.

2.3. Kontrol og afstemning af registreringer

Alle registreringer skal dokumenteres ved bilag. Registreringerne skal så vidt muligt foretages i den rækkefølge, som transaktionerne er foretaget i, idet det ville lette kontrolvirksomheden. Registreringerne skal henvise til de tilhørende bilag og indeholde oplysninger, der gør det muligt at bestemme den enkelte registrerings tidsmæssige placering i bogføringen.

Bogføringen skal gennemføres snarest muligt efter, at grundlaget for registreringen foreligger. Bogføringen bør rettelig være maksimalt en (1) måned bagud, idet der tages højde for eksempelvis sene indbetalinger af kontingent og aftalte donationer. Desuagtet skal bogholderiet være opdateret og afstemt i forbindelse med kvartalsvise rapportering. Derudover skal bogholderiet kunne tilvejebringe et retvisende regnskab med et varsel på en (1) måned i forhold til f.eks. bestyrelsesmøder og Generalforsamlingen.

Kassereren varetager og har ansvaret for den regnskabsmæssige registrering og kassereren kontrollerer tillige, at regnskabsbilaget er korrekt og godkendt, samt at regnskabsbilaget indeholder de for bogføringen nødvendige oplysninger. Skulle der være behov for yderligere oplysninger eller er der ikke korrekte oplysninger, så er det kassererens pligt at informere bestyrelsen snarest muligt – ikke senere end fem (5) dage efter erkendelsen af mangler. Dette gøres med henblik på at give bestyrelsen det mulige grundlag at træffe de rette beslutninger og efterfølgende eksekvere i forhold til disse.

Kassereren foretager afstemning på månedsvis af udgifter på og over 10.000 kr., herudover:

· Likvide midler

· Gæld og tilgodehavender

Slutteligt påhviler det kassereren løbende at sikre, at der kun foretages betalinger, der er godkendt af bestyrelsen. I samme moment skal det sikres, at udgifterne er dokumenteret ved bilag.

2.4. Betalingsforretninger, bankkonti og kassebeholdning.

Det påhviler kassereren altid at have fuldmagtsforhold ført ajour overfor pengeinstitutterne.

Indbetalinger til GHRVPK skal primært ske elektronisk med henblik på at minimere den kontante beholdning. Det bør både være i relation til kontingent og donationer. Dog bør der i sidstnævnte være en vis fleksibilitet.

Størrelsen på den kontante beholdning må ikke overstige 10.000 kr. Såfremt en højere grænse ønskes, så skal det godkendes af bestyrelsen. Skulle der modtages kontanter, så skal de snarest muligt indsættes i pengeinstituttet.

Betalingerne registreres af kassereren. Betalingerne indebærer den daglige administration af den kontante beholdning, herunder ind- og udbetalinger. Bestyrelsen har ansvaret for, at de likvide midler forrentes på den mest hensigtsmæssige måde.

2.5. Budget, regnskab og revision

Kassereren er ansvarlig for, at frister overholdes i forbindelse med budget- og regnskabsaflæggelse.

2.5.1. Aflæggelse af regnskab og afrapportering

Bestyrelsens regnskab aflægges i overensstemmelse med GHRVPK vedtægter.

Kvartalsvis rapportering for bestyrelsen, hvor regnskabet sammenholdes med budgettet, skal ske således, at bestyrelsen en (1) måned efter kvartalets udløb kan behandle kvartalsrapporten (d.v.s. såvel budget som regnskab, hvor regnskabet som minimum består af resultatopgørelse og balance). Kvartalsrapporten bør tillige indeholde skrevne afvige-forklaringer. Ansvaret for ovenstående er ved kassereren.
Kassereren følger løbende op på, om forbruget er i overensstemmelse med såvel aktiviteter som det økonomiske i perioden (kvartalsvis som årligt), og har det overordnede ansvar for, at regnskabet er aflagt korrekt, samt at tildelte midler i form af donationer er anvendt i den ånd, som de er tildelt i.

Kassereren har ansvaret for, at bestyrelsen modtager regnskabet rettidigt.

Der udarbejdes særskilte regnskaber for projekter over 10.000 kr. og disse regnskaber vedlægges som bilag.

Kassereren har desuden pligt til at støtte, at den finansielle status herunder egenkapital er korrekt afstemt.

Det er bestyrelsens ansvar at følge op på eventuelle kritiske bemærkninger fra såvel revisor som andre (for eksempel medlemmer). Sammen med kassereren skal bestyrelsen sikre, at de forhold, der måtte være peget på, bliver udbedret.

2.5.2. Budgetlægning

Kassereren har ansvaret for, at der udarbejdes et udkast til et budget baseret på de tilgængelige oplysninger (primært kontingent, allerede indgåede aftaler om donationer og eventuelle flerårlige donationer). 

I udgangspunktet planlægges på en egenkapital på 100.000 kr. Beløbet er af en sådan størrelse, at igangværende båndlagte aktiviteter kan afsluttes.

2.5.3. Revision

Efter endt årsafslutning skal regnskabsmateriale og bogføringsmateriale afleveres til revision. Det er kassererens ansvar at sikre, at materialet tilvejebringes og overleveres. Revisionen bør være tilendebragt senest ved udgangen af femte (5.) kvartal og dermed bør kassereren sikre, at materialet er tilvejebragt og overleveret senest efter trettende (13.) måned.

2.6. Opbevaring af regnskabsmateriale

Regnskabsmaterialet er det samlede materiale, der dokumenterer bogføringens udførelse og verificerer dens rigtighed og nøjagtighed. Regnskabsmaterialet skal opbevares på betryggende vis i fem (5) år fra udgangen af aktuelle regnskabsår – og i øvrigt i henhold til Bekendtgørelse af bogføringsloven.

Bestyrelsen er ansvarlig for opbevaring og kassation af regnskabsmaterialet. I praksis er det kassereren, der er den udførende person.

